JKW-KABUM-05-CA-004-002-wylie
mngon rgyan 'chad thabs gzhan phan nyer mkho/ rgyan gyi 'chad thabs nyung gsal gzhan phan nyer mkho bzhugs/__/oM swa sti sid+d+hi/__'dir shes rab kyi pha rol tu phyin pa'i man ngag gi bstan bcos mngon par rtogs pa rgyan gyi don bsdus te 'chad pa la bzhi/__mtshan gyi don/__'gyur gyi phyag__/gzhung gi don/__mjug gi don no/__/dang po ni/__chos khungs btsun par bstan pa'i phyir rgya gar na skad rigs bzhi yod pa'i legs sbyar lha'i skad du/__bstan bcos 'di'i mtshan la/__a b+hi sa ma ya a lang+ka ra nA ma pradz+nyA pA ra mi ta u pa de sha shAs+t+ra/__zhes brjod cing bod kyi skad du bsgyur na 'bras bu sher phyin dang lam sher phyin brjod byar byed pa'i gzhung stong phrag brgya pa sogs shes rab kyi pha rol tu phyin pa'i don rtogs byed kyi thabs man ngag dang bstan bcos kyi gzhi mthun yin pas man ngag gi bstan bcos te 'chos skyob kyi yon tan gnyis dang ldan pa yin cing /__mkhyen gsum gyi rnam pa kun mngon du phyogs par ma nor bar rtogs pa'i lam mtha' dag gsal byed kyi rgyan ces bya ba ni mtshan sgrog pa'o/__/gnyis pa 'gyur phyag ni/__ma rig pa'i gnyid las sangs shing shes bya la blo pad+ma'i 'dab ma ltar rgyas pa'i sangs rgyas dang /__kun rdzob tu sems can gyi don du bla med byang chub don du gnyer ba la sems mi mthun phyogs kyis mi brdzi ba'i dpa' bo thams cad dang yang na byang chub ni de kho na nyid yin la de dang mthun par sems nyid chos nyid la zhugs pa'i dpa' bo thams cad la phyag 'tshal lo/_/gsum pa gzhung don la mchod par brjod pa/__bstan bcos brtsams pa'i dgos pa/__brtsam pa'i bstan bcos kyi lus so/____/_!_dang po ni/__srid pa tha ma'i tshe yang dag pa'i gdams ngag gzhan las nyan cing tshul de gzhan la'ang ngag gis thos par bya dgos pas nyan thos srid pa tha ma'i tshe gzhan la ma ltos par rang gi byang chub mngon du bya nus pa'i rang byung rang rgyal sogs zhi ba thar pa 'tshol ba rnams phung sogs kyi gzhi kun gang zag gi bdag med du shes pa nyid kyis nyon mongs pa dang sdug bsngal kun nye bar zhi ba'i lhag bcas lhag med kyi mya ngan las 'das par khrid par mdzad pa gang yin pa dang /__/byang chub sems dpa' 'gro ba la phan par byed pa rnams theg pa gsum gyi lam bden med du shes pa'i lam shes pa nyid kyis 'jig rten te 'gro ba mtha' dag gi don sgrub par mdzad pa gang yin pa dang /__rnam pa thams cad skye ba med pa thugs su chud pa'i rnam mkhyen gang dang yang dag par ldan pas thub pa sangs rgyas bcom ldan 'das rnams kyis brjod bya'i rnam pa kun dang ldan pa'i rjod byed chos kyi 'khor lo rim pa gsum sogs sna tshogs pa 'di gsungs pa/__/des na nyan thos 'phags pa dang /__rang rgyal 'phags pa dang /__byang chub sems dpa'i 'phags pa'i tshogs dang bcas pa dang /__sangs rgyas 'phags pa rnams kyi yang ni yum shes rab kyi pha rol tu phyin pa de la phyag 'tshal lo/__/'dir yum mkhyen pa gsum gyis gang zag gi bdag med gzung 'dzin gnyis stong lam gsum bden med rnam pa thams cad bden med sogs rtogs pa'i ngo bo'i yon tan/__nyer zhing 'khrid pa gzhan don sgrub pa chos 'khor bskor ba sogs nus pa'i yon tan dang ldan pa'i sgo nas bstod pa'o/__/'dir gdul bya dbang rnon gyis dbu ma'i lta ba rtogs pa'i sgo nas yon tan gnyis po de mi 'gal bar tshad ma'i stobs kyis nges pa rnyed la/__dbang brtul gyis tshig tsam gyi sgo nas dad pa skye la de las rgyan la thos sogs kyis zhugs nas rnam mkhyen thob par 'gyur ro/__/gnyis pa la dgos sogs bzhi las brjod bya ni rnam pa thams cad mkhyen pa nyid kyi lam la sogs pa mngon rtogs brgyad ston pas sher phyin gyi mdo 'di las bshad pa gang yin pa'o/__/nying dgos ni mu stegs dang nyan rang sogs gzhan gyis thos sogs kyis myong ba ma yin pa'i rnam mkhyen te'o/__/sus myong na sems bskyed dang gdams ngag sogs rnam mkhyen mtshon byed kyi chos bcu sbyin sogs kyi spyod pa bcu yi bdag nyid can kyi theg chen gyi lam 'bras yum gyi mdo yi don ma lus pa nyams su myong ba shin tu gsal ba'i shes rab kyis nges par byas pa mi brjed pa'i dran pa la bzhag nas mos spyod pa rnams su yang yang sgom pa'i byang chub sems dpa' blo dang ldan pas sa dang po rab tu dga' ba la sogs pa rtogs pa'i rim gyis sangs rgyas kyi sar mngon sum du nying dgos rnam mkhyen de mthong bar 'gyur ba'i phyir du sher phyin gyi mdo'i don dka' tshegs med par/__/bde blag tu ni myur du rtogs par 'gyur ba zhes bya ba ni bstan bcos mngon rtogs rgyan rtsom pa'i dgos pa yin no/__/'brel pa ni bstan bcos brjod bya dang 'brel/__dgos pa bstan bcos dang 'brel/__gnas skabs nying dgos mos spyod dang sa bcu sogs dgos pa dang 'brel/__mthar thug gi nying dgos rnam mkhyen de gnas skabs kyi nying dgos dang 'brel ba de rnams 'brel pa yin no/__/gsum pa brtsams pa'i bstan bcos kyi lus dngos la gnyis/__mkhyen gsum mdor bstan pa dang /__yan lag rgyas par bshad pa'o/__/dang po la gnyis/__lus mdor bstan pa dang /__lus rgyas par bshad pa'o/__/dang po ni/__shes rab sogs/__gnyis pa lus rgyas par bshad pa ni/__sems bskyed pa ni sogs/__gnyis pa yan lag rgyas par bshad pa la/__rnam mkhyen nas/__chos sku'i yan lag rgyas par bshad kyi brgyad/__de re re la'ang gnyis/__mtshon byed kyi rgyas par bshad pa dang /__skabs bsdu ba'o/__/de rnams ni rim par/__sems bskyed pa ni sogs nas/__brgyad pa'o/__/zhes pa'i bar gyis bstan te bsdus don du zhib par gsal lo/__/gnyis pa skabs drug tu phye ba ni nyams su blang bar bya ba'i mkhyen pa gsum ni/__mtshan nyid kyi skabs dang rnam rdzogs sbyor ba ni mkhyen gsum/__de yi nyams su len byed kyi sbyor ba'i skabs dang /__rtse sbyor ni sbyor ba de rab tu gyur pa'i skabs dang mthar gyis pa ni sbyor ba de yi go rim gyi skabs dang /__skad cig sbyor ba ni sbyor ba de mthar thug pa'i skabs dang /__chos sku ni sbyor ba de yi rnam smin gyi skabs dang ni ste mtshan nyid skabs sbyor ba'i skabs rab kyi skabs zhes sogs don bsdus pa'i tshul gzhan te skabs rnam pa drug tu bshad do/__/gsum pa skabs gsum du phye ba ni 'jug pa'i yul mkhyen pa ni rnam pa gsum po rgyu'i skabs dang nyams len gyi sbyor ba rnam pa bzhi yi bdag nyid ni sbyor ba'i skabs dang /__chos sku phrin las dang bcas pa ni 'bras bu'i skabs dang ni/__/zhes de ltar don bsdus tshul gzhan te skabs rnam pa gsum du bshad do/__/bshad tshul gsum po de la skabs kyi grangs blo la 'char tshul mang nyung yod kyang /__don ni sngar rgyas par bshad pa gzhan du shes par bya dgos so/__/bzhi pa mjug gi don gnyis mdzad pa po gang yin pa dang /__lo paN gang gis bsgyur ba'o/__/dang po ni/__shes rab kyi pha rol tu phyin pa'i man ngag gi bstan bcos mngon par rtogs pa'i rgyan ces bya ba/__'gro ba mgon med pa rnams skyob ba'i rje bo sgo gsum mi mthun phyogs las bsdams pa'i btsun pa slob pa dang mi slob pa'i gnas skabs thams cad du byams pa'i mtshan mi 'dor bas byams pa legs pa'i lam don du gnyer ba rnams kyi mgon pos thugs rje gzhan dbang du gyur pa'i sgo nas gdul bya rnams kyi sher phyin gyi mdo'i don rtogs phyir mdzad pa ma tshang ba med par rdzogs so/__/gnyis pa gang gis bsgyur ba'i 'gyur byang ni rgya gar gyi mkhan po bid+yA kA ra pra b+ha ste rig byed 'od zer ram rig pa'i 'byung gnas dang /__zhu chen gyi lo tsA ba ban+de dpal brtsegs kyis saM skr-i ta lam bod skad du bsgyur cing zhus te 'chad nyan gyis gtan la phab pa las/__slad kyi paN+Dita go mI 'chi med dang /__lo tsA ba dge slong blo ldan shes rab kyis bsgyur cing zhus te legs par gtan la phab pa'o/__/'dis kyang bstan 'gro la myur du phan thogs par gyur cig__/mang+ga laM//__//smras pa/__mtshan nyid ldan pa'i bshes gnyen la brten nas/__/mdo dang rgyan la thos sogs kyis zhugs te/__/nges 'byung byang sems yang dag ltar sbyor ba/__/thog mar mkhyen gsum nyams len bsdus don yin/__/yul lnga lam mkhas bsam pa'i go gyon nas/__/'jug pa'i sems bskyed sbyor ba'i phyin drug brtson/__/grangs med gsum gyi tshogs kyi mgo bcom pa/__/bzhi pa'i thar cha mtshan nyid tshang ba'o/__/de nas bsgom bya'i rnam kun brgya don gsum/__/rnam thar bsdus 'di tshang la ma nor ba'i/__/lam du mtshan nyid bzhi yi gtan phab nas/__/rnam kun rang bzhin med par mnyam bzhag bsgom/__/zhi lhag zung 'brel sgom pa rab rtser son/__/brgya dang don gsum dmigs bcas kun rdzob tu/__/go rim ma 'chol mthar gyis 'bad pa bsgom/__/goms pa'i rtsol med skad cig gcig la rdzogs/__/sbyor bzhi'i don bsdus sku bzhi phrin las bcas/__/mngon du byed pa 'bras bu'i bsdus don yin//___//__!_
Debug data: